Премиерот Зоран Заев денеска беше домаќин на холандскиот амбасадор, Дирк Јан Коп.

Како што информираат од владината прес-служба, на средбата било оценето дека добрососедските односи се вредност и за нашата земја и за регионот и дека постои релаксирачка клима во државата за посветена работа на внатрешен план.

Посочено било и дека во наредниот период треба да се посвети посебно внимание на владеењето на правото и борбата против криминалот и корупцијата.

Заев објаснил дека Владата е силно посветена на овие приоритети.

„Сега е време за резултати на планот на економијата, владеењето на правото и борбата против корупцијата. Решени сме да воспоставиме функционална правда за ефикасна борба со криминалот и корупцијата и за развој на економијата. По решавањето на билатералните прашања со соседите, како што покажа и средбата во Атина, отворивме шанси за поинтензивна економска соработка и на регионално ниво, што ќе донесе економски бенефити за граѓаните на нашите држави“, рекол премиерот.

На состанокот било разговарано и за можностите за помош и поддршка од Холандија во важните области во евроинтеграцискиот процес, како и за интензивирање на билатералната соработка во областа на економијата.